
ব্র্যাক বিশ্ববিদ্যালয়ের জমকালো সমাবর্তন
হয়ে গেল ব্র্যাক বিশ্ববিদ্যালয়ের জমকালো সমাবর্তন। রাজধানীর ইন্টারন্যাশনাল কনভেনশন সিটি বসুন্ধরায় গতকাল এ অনুষ্ঠানের আয়োজন করা হয়। বিশ্ববিদ্যালয়টির ১১তম সমাবর্তন উপলক্ষে সমাবেশ ঘটেছিল দেশ ও বিদেশের নানা গুণীজনদের। গ্র্যাজুয়েশনের স্বীকৃতি পাওয়াদের মাঝে লক্ষ্য করা গেছে অন্যরকম এক প্রাপ্তির উচ্ছ্বাস। সব মিলে এক উৎসবমুখর পরিবেশের আবহ সৃষ্টি হয়। শিক্ষামন্ত্রী নুরুল ইসলাম নাহিদ এতে প্রধান অতিথি হিসেবে বক্তব্য দেন। সমাবর্তন বক্তা হিসেবে উপস্থিত ছিলেন ভারত সরকারের ‘পদ্মভূষণ’ পুরস্কারে ভূষিত চলচ্চিত্র অভিনেত্রী ও সমাজকর্মী শাবানা আজমী। বিশেষ অতিথি ছিলেন বিশ্ববিদ্যালয় মঞ্জুরি কমিশনের (ইউজিসি) চেয়ারম্যান অধ্যাপক আবদুল মান্নান। ব্র্যাক বিশ্ববিদ্যালয়ের বোর্ড অব ট্রাস্টির চেয়ারপারসন ও ব্র্যাকের প্রতিষ্ঠাতা স্যার ফজলে হোসেন আবেদ, উপাচার্য অধ্যাপক সৈয়দ সাদ আন্দালিবও এতে বক্তব্য দেন।

